ऐसी सप्रमाण घटना को महत्व न देकर लोग अहेलियों-बहेलियों की कहानियों की गप्पों पर कब तक विश्वास करते रहेंगे? ख़ैर, हमें चाहे इस विषय पर डॉक्टर की उपाधि मिले या न मिले, लेकिन हम संसार को यह बता देना चाहते हैं कि अगर शूर्पनखा की नाक न कटी होती तो न आदि-काव्य लिखा जाता न तुलसीकृत रामायण के घर-घर खंड और अखंड पाठ होते और न घर बैठे मैथिलीशरण गुप्त राष्ट्रकवि बन गए होते। इतना ही क्यों? भारत की जिस संस्कृति पर हम गर्व से गुब्बारे हो उठते हैं, विधर्मी और विदेशियों से समझे बिना-समझे टकरा जाते हैं, उस संस्कृति के मूल में 'एकछत्र एक मुकुटमणि' अक्षरोंवाले राम नहीं, अपितु शूर्पनखा की तीन इंच लंबी आगे की ओर तोते के समान झुकी हुई पतली, चंपे की कली-सी वह नाक जिसे संस्कृत में स्वर्ग कहते हैं, वर्तमान है।